68. ΑΠΟΦΑΣΗ ΥΠΟΥΡΓΟΥ ΟΙΚΟΝΟΜΙΚΩΝ Αριθ. Ε.9771 της 1/14 Νοεμ. 1978 (ΦΕΚ Β΄ 998) Περί δικαιολογητικών εκπτώσεως, από το συνολικό εισόδημα του φορολογουμένου, των εξόδων ιατρικής και νοσοκομειακής περιθάλψεως αυτού και των προσώπων των παρ. 2 και 3 του άρθρ. 8 του Ν.Δ. 3323/55, που συνικούν μ’ αυτόν και τον βαρύνουν. Έχοντας υπ’ όψη τις διατάξεις του τελευταίου εδαφίου της περιπτ. β΄ της παρ. 4 του άρθρ. 8 του Ν.Δ. 3323/55 «περί φορολογίας του εισοδήματος», όπως αυτό ισχύει, αποφσίζουμε: 1.Η έκπτωση των ανωτέρω εξόδων ιατρικής και νοσοκομειακής περιθάλψεως που καταβάλλονται κάθε χρόνο από το φορολογούμενο, ενεργείται με τη δήλωση, η οποία υποβάλλεται σύμφωνα με τις διατάξεις του άρθρ. 11 του Ν.Δ. 3323/55. 2.Η καταβολή των εξόδων αυτών, πρέπει ν’ αποδεικνύεται ως εξής: Α΄.Των αμοιβών ιατρικής περιθάλψεως εν γένει, στις οποίες περιλαμβάνεται και η δαπάνη για ακτινολογικές και μικροβιολογικές εξετάσεις, ως και για οδοντοθεραπεία και οδοντοπροσθετική, με τη διπλότυπη αριθμημένη απόδειξη που εκδίδεται σύμφωνα με τις σχετικές διατάξεις του Κώδικα Φορολογικών Στοιχείων από τους ιατρούς κατά την είσπραξη της αμοιβής τους. Β΄.Των εξόδων νοσοκομειακής περιθάλψεως, στα οποία περιλαμβάνεται και η αξία των φαρμάκων που παρέχονται στο νοσοκομείο ή την κλινική ως και η δαπάνη αντικαταστάσεως μελών του σώματος του ασθενή με τεχνητά μέλη, καθώς και η δαπάνη για την αγορά και τοποθέτηση στο σώμα αυτού οργάνων, τα οποία είναι αναγκαία για τη φυσιολογική λειτουργία του ανθρώπινου οργανισμού, άσχετα από το αν η δαπάνη προμηθείας των οργάνων αυτών περιλαμβάνεται στο λογαριασμό που εκδίδει το νοσοκομείο ή η κλινική ή αν τα όργανα αυτά τα προμηθεύτηκε ο ασθενής από το εμπόριο: α)Προκειμένου για ιδιωτικές κλινικές με τη διπλότυπη αριθμημένη απόδειξη που εκδίδεται σύμφωνα με τις διατάξεις του Κώδικα Φορολογικών Στοιχείων, καθώς και με βεβαίωση του διευθυντή της κλινικής για το χρόνο νοσηλείας του ασθενή και τα έξοδα αυτής και β)προκειμένου για δημόσια και λοιπά νοσηλευτικά ιδρύματα, με τα διπλότυπα εισπράξεως που εκδίδονται απ’ αυτά καθώς και με βεβαίωση του αρμόδιου διευθυντή του νοσοκομείου κλπ., για τον ακριβή χρόνο νοσηλείας του ασθενή και τα έξοδα αυτής. Όταν στην απόδειξη ή το διπλότυπο εισπράξεως αναγράφονται ο χρόνος νοσηλείας και τα έξοδα αυτής, δεν απαιτείται ιδιαίτερη βεβαίωση του αρμόδιου Διευθυντή. Όταν τα τεχνητά μέλη ή τα όργανα που τοποθετούνται στο σώμα του ασθενή για τη φυσιολογική λειτουργία του οργανισμού του, τα προμηθεύει ο ίδιος από το εμπόριο, στην απόδειξη λιανικής πωλήσεως που εκδίδεται σύμφωνα με τις σχετικές διατάξεις του Κώδικα Φορολογικών Στοιχείων, πρέπει να αναγράφονται εκτός από τα στοιχεία που ορίζουν οι διατάξεις αυτές και το ονοματεπώνυμο του αγοραστή και το είδος του πράγματος που πωλείται. Γ΄.Των αμοιβών απασχολήσεως νοσοκόμου για την παροχή υπηρεσιών σε ασθενή κατά την οίκοι, σε νοσοκομείο ή κλινική νοσηλεία αυτού:α)με βεβαίωση του θεράποντα ιατρού για τη νόσο του ασθενή, τη διάρκεια αυτής και την ανάγκη απασχολήσεως νοσοκόμου, λόγω της σοβαρότητας της νόσου και β)με βεβαίωση του προσώπου το οποίο χρησιμοποιήθηκε ως νοσοκόμος, για τη χρονική διάρκεια παροχής των υπηρεσιών του και το ποσό της αμοιβής που καταβλήθηκε σ’ αυτό. Δ΄.Του ποσοστού 50% των εξόδων που καταβάλλονται σε επιχειρήσεις περιθάλψεως ηλικιωμένων ατόμων και εκ κινητικής αναπηρίας ανιάτως πασχόντων ατόμων, οι οποίες λειτουργούν κατά τις διατάξεις του Ν.Δ. 1118/1972 «περί ιδιωτικών επιχειρήσεων περιθάλψεως ηλικιωμένων ή εκ κινητικής αναπηρίας ανιάτως πασχόντων ατόμων», με τη διπλότυπη απόδειξη παροχής υπηρεσιών, η οποία εκδίδεται σύμφωνα με τις διατάξεις του Κώδικα Φορολογικών Στοιχείων, καθώς και με βεβαίωση του διευθυντή ή του νόμιμου εκπροσώπου της επιχειρήσεως για τον ακριβή χρόνο περιθάλψεως του προσώπου, για το οποίο καταβλήθηκε η αμοιβή και το ποσό αυτής. Ε΄.Των εξόδων που αφορούν σε δίδακτρα ή τροφεία και τα οποία καταβάλλονται σε ειδικές σχολές ή θεραπευτήρια για την περίθαλψη με οποιοδήποτε τρόπο των τυφλών, κωφαλάλων ή διανοητικά καθυστερημένων τέκνων του υπόχρεου, με τη διπλότυπη απόδειξη παροχής υπηρεσιών, η οποία εκδίδεται σύμφωνα με τις διατάξεις του Κώδικα Φορολογικών Στοιχείων, καθώς και με βεβαίωση του διευθυντή της σχολής ή του θεραπευτηρίου για τον ακριβή χρόνο της περιθάλψεως του προσώπου για το οποίο καταβλήθηκε η αμοιβή και το ποσό αυτής. ΣΤ΄.Των εξόδων ιατρικής και νοσοκομειακής περιθάλψεως που καταβάλλονται στην αλλοδαπή, με σχετικές πρωτότυπες βεβαιώσεις των αλλοδαπών ιατρών ή νοσοκομείων, κατά περίπτωση, οι οποίες πρέπει να είναι θεωρημένες από τον αρμόδιο Έλληνα Πρόξενο ή και εν ελλείψει αυτού, από την αρμόδια τοπική Αρχή και μεταφρασμένες από οποιαδήποτε Αρχή ή Υπηρεσία ή πρόσωπο που έχει το δικαίωμα αυτό. 3.Η ισχύς της αποφάσεως αυτής, αρχίζει από το Οικον. έτος 1978 με ταυτόχρονη κατάργηση κάθε προηγούμενης αποφάσεως η οποία ρυθμίζει το ίδιο θέμα. Η απόφαση αυτή να δημοσιευθεί στην Εφημερίδα της Κυβερνήσεως. (Μετά τη σε.194,422) Σελ. 194,423 Τεύχος 698-Σελ.73 Φόρος Εισοδήματος Φυσικών και Νομικών προσώπων 27.Β.ε.68